b'\n_START_ARTICLE_\nIonisoivan s\xc3\xa4teilyn vaikutusten tieteellinen komitea\n_START_PARAGRAPH_\nIonisoivan s\xc3\xa4teilyn vaikutusten tieteellinen komitea  (UNSCEAR, engl. United Nations Scientific Commitee on the Effects of Atomic Radiation) on Yhdistyneiden kansakuntien ionisoivan s\xc3\xa4teilyn vaikutusten tieteellinen komitea. Sen on perustanut YK:n yleiskokous vuonna 1955 tutkimaan s\xc3\xa4teilyn vaikutuksia ihmiseen ja ymp\xc3\xa4rist\xc3\xb6\xc3\xb6n. Nyky\xc3\xa4\xc3\xa4n UNSCEAR:ia pidet\xc3\xa4\xc3\xa4n alansa johtavana asiantuntijaj\xc3\xa4rjest\xc3\xb6n\xc3\xa4. Komitea koostuu tiedemiehist\xc3\xa4 21 maasta: Argentiinasta, Australiasta, Belgiasta, Brasiliasta, Britanniasta, Egyptist\xc3\xa4, Indonesiasta, Intiasta, Japanista, Kanadasta, Kiinasta, Meksikosta, Perusta, Puolasta, Ranskasta, Ruotsista, Saksasta, Slovakiasta, Sudanista, Ven\xc3\xa4j\xc3\xa4lt\xc3\xa4 sek\xc3\xa4 Yhdysvalloista. UNSCEAR:n komitean toimintaa tukee sihteerist\xc3\xb6, joka sijaitsee Wieniss\xc3\xa4._NEWLINE_Komitean ty\xc3\xb6 keskittyy l\xc3\xa4hinn\xc3\xa4 s\xc3\xa4teilyturvallisuusalan tieteellist\xc3\xa4 tutkimusta summaavien YK:n yleiskokoukselle osoitettujen raporttien tuottamiseen. UNSCEAR:n raportteja pidet\xc3\xa4\xc3\xa4n yleisesti alan tutkijoiden konsensusjulkaisuina.'